Ulykken mandag i Fjordparken i Aalborg har fået en trist udgang. - Den unge mand, som blev fundet i vandet mandag aften, da han var ude at bade, er død. Det oplyser vagtchef Poul Fastergaard fra Nordjyllands Politi tirsdag formiddag til TV2 Nord. 21.15 mandag aften fik Nordjyllands Politi en melding om, at en person var forsvundet ved Vestre Fjordpark i Aalborg. Han blev efterlyst af sine venner, der slog alarm, og manden blev fundet drivende i vandet under en bro efter et kvarters eftersøgning. Mandag aften klokken 22.30 bekræftede vagchef Mads Hesselund over for TV2 Nord, at en livløs person var blevet bjerget. - Kort efter vores ankomst derude finder vi den her livløse person, som ude på stedet forsøges genoplivet af ambulancepersonalet. Det drejer sig om en mand, der efterfølgende bliver kørt til sygehuset med eskorte, og hans tilstand betegnes som kritisk, forklarede Mads Hessellund. Det lykkedes altså ikke rednings- og sygehuspersonalet at genoplive manden. Ulykke - sagen er lukket Der var ingen livreddere til stede, da den unge mand forsvandt i vandet i Fjordparken i Aalborg. Der var til gengæld mange badende. Selve grunden til, at manden druknede er stadig uvis, men der er kommet flere detaljer frem om hændelsesforløbet. - Vi ved nu, at han var i Fjordparken med nogle kammerat og går ud for at svømme. Pludselig forsvinder han under vandet, og hans kammerater, der ikke kan finde ham slår alarm. Der går et kvarter, før han bliver fundet livløs under vandet af en dykker fra Falck, siger vagtchef Poul Fastergaard fra Nordjyllands Politi. Han forklarer også, at der ikke kommer til at ske yderligere i sagen. - Vi kan ikke forklare de nærmere omstændigheder, der er ikke noget, der tyder på, at der er sket noget mistænkeligt, og vi betragter det som en tragisk ulykke, siger vagtchefen. Ung ghaneser Nordjyllands Politi ønskede tidligere ikke at oplyse nærmere om den afdødes identitet, fordi den unge mands familie på daværende tidspunkt ikke var underrettet om dødsfaldet. Nu viser det sig, at der er tale om den 20-årige Adom fra Ghana, der spillede i Nørresundby Forenede Boldklubber. Det bekræfter klubben i et opslag på Facebook. Mandens identitet bekræftes af Nordjyllands Politi. Denne artikel er opdateret tirsdag 13.24 med de seneste oplysninger fra Nordjyllands Politi og NFB.

Opsummering:
Det lykkedes ikke at genoplive den unge mand, der mandag aften druknede i Fjordparken i Aalborg.